Arsin Ru

Iga Arsin Ru (5 Fuṛaṛ 1893 ɣ Rucgid – 19 Yulyu 1971) yan unsɛṛab d unsmaziɣ Afṛansis. Ilul ɣ Rucgid, iẓwu s Lmɣrib (ɣ wakud ann illa ddu usudurri afṛansis) ɣ isggʷasn n id simraw nns lli ɣ ibda tiɣri n Tɛṛabt Taklasikt, Taɛṛabt Tamɣribit d tutlayin Timaziɣin Timɣribiyin. Ɣ isggʷasn ann d iwalan, ixdm ɣ mnnawt tinmal d tsdawiyin wan uslmad d unmhal; isrs daɣ tirsal n Usinan n Usmuttg n Uẓru, ig anmhal nns.

Ɣ tizi da ikka ɣ Lmɣrib, ismun, iɣr kigan n iḍṛiṣn d warratn s Tclḥiyt d Tmaziɣt n Waṭlas Anammas s twisi n umawas nns amaziɣ Ssi Brahim Aknku (ilul ɣ 1905). Kra zɣ iḍṛiṣn ad ifsr tn s yixf nns ɣ Ṛṛbaḍ fad ad tn issmras ɣ wuɣriwn nns n Tmaziɣt Taclḥiyt (zun d: Roux 1942); maccan tugt nnsn ttyawayn s Fṛanṣa lliɣ srs yurri ɣ tuẓẓumt n id 50 n tasuta izrin, ikmml ɣ tiɣuriwin nns isrs wan uwttas asnm, asrus n wuskinn d usuɣl n tgrumma nns n iḍṛiṣn. S kra n tɣarast, idrus mad iẓṛan tufawt ɣ twwuri ad nns iggutn amr yan uzgzl n yat yat tinawt ɣ llant snat tasiwin (Roux, 1948). Iswuri daɣ d unsmiṣṛi (egyptologist) Burnu Strikr f yat tẓṛigt n Baḥr ad-dumuɛ (ill n imṭṭawn) n Muḥmmad Awzal nna d iffɣn ɣ 1960.

Ḍaṛat n tmttant nns ɣ 1971, fkan warraw nns tasdlist nns i Usinag n Irzzutn Igrakaln ɣ Iks un Brufunṣ nna ɣ isul Wallaɣ n Arsin Ru (Fonds Arsène Roux) ar ass a. Llan gis uggar n snat tmaḍ n warratn s Tclḥiyt n Sus, kra n warratn s Tɛṛabt d yat tgrumma idran n tnẓẓṛa, imdyatn (lamtal), umiyn d nna yura Ru s ufus nns. Ittyuskar yan ukaṭalug n warratn Imaziɣn d Iɛṛabn nna issujad van den Boogert (1995), ittusras wuskin n iḍṛiṣn yaḍnin ɣ Stroomer & Peyron (2003).

 Tabiblyugraft d tsuɣal 








 Arsène Roux and Michael Peyron, Poésies berbères de l’époque héroïque, Maroc central (1908–1932), Aix-en-Provence: Edisud 2002



 Tisɣunin timksulin 

 Arsène Roux at Library of Congress, with 4 library catalogue records (earliest 1990)
Taggayt:Insmaziɣn